เก็บ AP ก่อนแขวน XD พรุ่งนี้ 0.35 บ. ยีลด์สูง 4% โบรกฯ ฟันธง Q1 กำไรแจ่ม
เก็บ AP ก่อนแขวนเครื่องหมาย XD พรุ่งนี้ (9 พ.ค.) ปันผล 0.35 บ./หุ้น จ่าย 24 พ.ค.61 พ่วงยีลด์สูง 4% ฟาก โบรกฯ ฟันธง Q1/61 กำไรพุ่งเกิน 40% รับยอดขายกระฉูด-ตุน Backlog เพียบ พร้อมดันผลงานปี 61 โตต่อเนื่อง
8 พ.ค. 2561

ส“ข่าวหุ้นธุรกิจออนไลน์” ได้ทำการสำรวจข้อมูลบทวิเคราะห์ของหุ้น บริษัท เอพี (ไทยแลนด์) จำกัด (มหาชน) หรือ AP หลังเตรียมขึ้นเครื่องหมาย XD ในวันที่ 9 พ.ค.2561 โดยจะจ่ายปันผลจากกำไรสุทธิงวดผลการดำเนินงาน 1 ม.ค. 2560 – 31 ธ.ค. 2560 เป็นเงินสดในอัตรา 0.35 บาทต่อหุ้น และกำหนดจ่ายเงินปันผลในวันที่ 24 พ.ค.2561 ทั้งนี้อัตราเงินปันผลตอบแทน (Dividend Yield) ล่าสุด ณ วันที่ 4 พ.ค.2561 อยู่ที่ 4.05%
นอกจากนี้ค่า P/E ของ AP ล่าสุด ณ วันที่ 4 พ.ค.2561 นั้นอยู่ที่ 8.62 เท่า ต่ำกว่าค่า P/E กลุ่มอสังหาริมทรัพย์และก่อสร้าง ซึ่งอยู่ที่ 17.22 เท่า และยังต่ำกว่าค่า P/E ของ SET ซึ่งอยู่ที่ 18.28 เท่า
ด้าน นักวิเคราะห์ บล.กสิกรไทย ระบุในบทวิเคราะห์ แนะนำ “ซื้อ” หุ้น AP พร้อมให้ราคาเป้าหมาย 9.80 บาทต่อหุ้น เนื่องจากทิศทางผลประกอบการของ AP ดีขึ้นต่อเนื่อง สนับสนุนโดยยอดขายโครงการแนวราบและคอนโดมิเนียมที่ดี ซึ่งเป็นผลจากกลยุทธ์การกระจายโครงการแนวราบในหลายทำเลและที่มีมูลค่าไม่มาก
ขณะที่การพัฒนาโครงการคอนโดมิเนียมขนาดใหญ่เพื่อให้โครงการอยู่ในทำเลที่ดี โดยโครงการใหม่จำนวนมากที่จะเปิดตัวในครึ่งปีหลังจะเป็นปัจจัยเชิงบวกที่รออยู่ นอกเหนือจากคาดการณ์กำไรรายไตรมาสในปีนี้ที่เราประเมินจะปรับเพิ่มขึ้นอย่างต่อเนื่อง
ทั้งนี้ปัจจัยบวกระยะสั้นได้แก่ กำไรไตรมาส 1/61 คาดจะเพิ่มขึ้น 44.4% เมื่อเทียบจากปีก่อน รวมถึงเงินปันผลจากผลประกอบการปี 2560 ที่ 0.35 บาท ซึ่งจะขึ้นเครื่องหมาย XD ในวันที่ 9 พ.ค.นี้
ส่วน นักวิเคราะห์ บล.เมย์แบงก์ กิมเอ็ง (ประเทศไทย) ระบุในบทวิเคราะห์ แนะนำ “Trading Buy” หุ้น AP ให้มีราคาเป้าหมาย 9.50 บาทต่อหุ้น การลงทุนใน AP จะมี Catalyst ระยะสั้นที่การขึ้นเครื่องหมาย XD ของเงินปันผลปีก่อนในวันที่ 9 พ.ค. 61 นี้ผลตอบแทน 4.2%
อย่างไรก็ตาม แม้ว่าคาดว่าผลประกอบการของไตรมาส 1/61 จะอ่อนตัวเมื่อเทียบจากไตรมาสก่อน แต่จะดีขึ้นมากในครึ่งหลังปี 61 และกำไรสุทธิของปีนี้มีโอกาสทำ New Record High รวมทั้งคาดว่า Presales ปีนี้แม้จะอ่อนตัวจากปีก่อนประมาณ 15% แต่เป็นการอ่อนตัวจาก Record High ที่สูง ซึ่งยังคงรักษาระดับ Backlog ที่แข็งแกร่งได้
ขณะเดียวกัน นักวิเคราะห์ บล.เคทีบี (ประเทศไทย) ระบุในบทวิเคราะห์ แนะนำ “ซื้อ” หุ้น AP ให้ราคาเป้าหมายที่ 9.50 บาทต่อหุ้น โดยคาดผลการดำเนินงานไตรมาส 1/61 โดดเด่นเมื่อเทียบจากปีก่อนทั้ง Presales และกำไรสุทธิ
ทั้งนี้ บล.เคทีบี (ประเทศไทย) ได้มีการรวมรวมข้อมูล Presales งวดไตรมาส 1/61จากบริษัทพัฒนาอสังหาริมทรัพย์ชั้นนำ (ANAN, AP,LH, LPN, ORI, PSH, QH, SC, SENA, SIRI, SPALI) คาดว่าจะอยู่ที่ 6.85 หมื่นล้านบาท เพิ่มขึ้น 21% เทียบจากปีก่อนตามกำลังซื้อและความเชื่อมั่นผู้บริโภคที่ดีขึ้น และยังเป็นผลจากฐานที่ต่ำในปีก่อน จากการที่หลายบริษัทยังทำการตลาดได้ไม่เต็มที่ แต่จะลดลง 10% จากไตรมาสก่อน ตามปัจจัยฤดูกาล
โดยในงวดไตรมาส 1/61 ประเมินว่าจะมีการเปิดตัวโครงการใหม่รวมทั้งสิ้น 5.5 หมื่นล้านบาท เพิ่มขึ้น 6% เทียบจากปีก่อน แต่ลดลง 27% เทียบจากไตรมาสก่อน ทั้งนี้ ยอด Presales ในงวดไตรมาส 1/61 จะคิดเป็นประมาณ 22% จากเป้าหมายทั้งปี 2561 ที่ 3.14 แสนล้านบาท เพิ่มขึ้น 9% เทียบจากปีก่อน โดยบริษัทที่มียอด Presales สูงสุด 3 อันดับแรก ได้แก่ PSH (คิดเป็นสัดส่วน 19%), AP (คิดเป็นสัดส่วน 15%) และ SPALI (คิดเป็นสัดส่วน 13%)
รวมทั้ง นักวิเคราะห์ บล.เอเชีย เวลท์ ระบุในบทวิเคราะห์ แนะนำ “ซื้อ” หุ้น AP ให้ราคาเป้าหมายที่ 9.15 บาทต่อหุ้น โดยคาดการณ์กำไรสุทธิในไตรมาส 1/61 เท่ากับ 658 ล้านบาท สูงขึ้น 20% เทียบจากปีก่อน แต่ลดลง 51.5% เทียบจากไตรมาสก่อน
ทั้งนี้คาดรายได้จะมาจากการโอนโครงการในแนวราบและการโอนโครงการคอนโดมิเนียม Aspire Erawan, Life Pinklao และ Rhythm Rangnam เป็นหลัก ณ ขณะนี้ AP มียอด Presales อยู่ที่ 10,000 ล้านบาท คิดเป็น 30% จากเป้าทั้งปี และยอด Backlog อยู่ที่ 12,865 ล้านบาท Secure รายได้ที่ 53.5% ของเป้าหมายทั้งปี นอกจากนี้บริษัทเตรียมจ่ายปันผลเป็นจำนวน 0.35 บาทต่อหุ้น โดยขึ้น XD วันที่ 9 พ.ค. 61